Οι μισοί Έλληνες εργαζόμενοι δηλώνουν ότι αισθάνονται ανεξήγητη εξάντληση, ενώ το 40% βιώνει συγκρούσεις στον εργασιακό χώρο

Ανεξήγητη εξάντληση δηλώνουν ότι αισθάνονται οι μισοί Έλληνες εργαζόμενοι, ενώ το 40% βιώνει συγκρουσιακές καταστάσεις στον εργασιακό χώρο και το 30% δεν νιώθει τόνωση της εργασιακής δέσμευσης έναντι των εταιρειών τους.

Αυτά είναι τρία από τα σημαντικότερα συμπεράσματα έρευνας που διενήργησε η Hellas EAP την περίοδο 2018 - 2019 σχετικά με τους εργαζόμενους και το πώς η οικονομική κρίση και οι αλλαγές που έφερε στις δομές των εταιριών επέδρασαν στη συμπεριφορά, στην ψυχολογία και στην παραγωγικότητά τους.

Βάσει της ανώνυμης έρευνας, που πραγματοποιήθηκε σε δείγμα 500 εργαζομένων, οι οποίοι κάλεσαν στην υπηρεσία 24ωρης Τηλεφωνικής Γραμμής Ψυχολογικής Υποστήριξης που παρέχει η Hellas EAP σε εταιρίες/πελάτες της, συνάχθηκαν τα εξής συμπεράσματα για το πώς νιώθουν οι Έλληνες στον εργασιακό τους χώρο:

Το 49% δήλωσαν ότι αισθάνονται μια ανεξήγητη εξάντληση παρά το γεγονός ότι οι επαγγελματικές υποχρεώσεις τους δεν έχουν αλλάξει

Το 40% επεσήμαναν ότι το γενικότερο κλίμα των οργανωσιακών αλλαγών, όπως κι οι συνέπειες της οικονομικής κρίσης, έχουν επιβαρύνει το κλίμα συνεργασίας και ομαδικότητας, επιφέροντας συχνές συγκρούσεις μεταξύ συναδέλφων

Το 34% δήλωσαν ότι υπάρχουν περιπτώσεις που αισθάνονται ότι στη δουλειά τους υφίστανται μόνο ως φυσική παρουσία (παρουσιασμός)

Το 23% δήλωσαν πως νιώθουν ότι λειτουργούν μόνο μηχανικά, δίχως να ενδιαφέρονται για το αποτέλεσμα/ποιότητα της εργασίας τους

Το 7% χρησιμοποίησαν Μη-Συνταγογραφούμενα Φάρμακα για να μειώσουν το άγχος τους

Το 24% απουσίασαν από την εργασία τους εξαιτίας του θέματος για το οποίο κάλεσαν την 24/7 Γραμμή Υποστήριξης της Hellas EAP

Το 32% δήλωσαν πως νιώθουν ότι δεν έχει αυξηθεί ή και βελτιωθεί η εργασιακή δέσμευση απέναντι στον οργανισμό

Νωπές οι επιπτώσεις από την κρίση

Η διευθύνουσα σύμβουλος της Hellas EAP, Τατιάνα Τούντα, σχολιάζοντας τα παραπάνω τόνισε ότι «οι επιπτώσεις της πολυετούς οικονομικής κρίσης που βίωσε η χώρα παραμένουν "νωπές" στο χώρο της απασχόλησης. Οι εργαζόμενοι θα χρειαστούν μεγάλο διάστημα ώστε να προσαρμοστούν επαρκώς στα νέα δεδομένα, όπως και σε αλλαγές που ακόμη συντελούνται σε έναν πολύ μεγάλο αριθμό επιχειρήσεων».

Κατά την κ. Τούντα, «βασικές παράμετροι τόνωσης της παραγωγικότητας των εργαζομένων είναι η διαχρονική ψυχοκοινωνική υποστήριξη τους, το να βιώνουν ήπια κάθε προσαρμογή τους σε νέα δεδομένα, να νιώθουν δυνατοί να προσφέρουν και να αντιλαμβάνονται ότι το δέσιμο με την εταιρεία τους διαρκώς εντείνεται».

Σύμφωνα με την ίδια «η διάθεση προγραμμάτων υποστήριξης και ανάπτυξης ανθρώπινου δυναμικού, διασφαλίζει ένα υγιές, παραγωγικό και βιώσιμο περιβάλλον απασχόλησης, που λειτουργεί θετικά τόσο για τον ίδιο τον εργαζόμενο, όσο και για όσες επιχειρήσεις δρουν και αναπτύσσονται βάσει στρατηγικών πλάνων που στην "πρώτη γραμμή" θέτουν την παράμετρο άνθρωπος».

Σημειώνεται ότι, πρόσφατη έρευνα της Hellas EAP, τα στοιχεία της οποίας έχουν ήδη δημοσιευθεί, έδειξε ότι στις σημαντικότερες πηγές άγχους των Ελλήνων εργαζομένων συγκαταλέγονται το γονεϊκό στρες με 47%, το εργασιακό στρες με 38% και το προσωπικό με 36%, ενώ ακολουθούν τα ευαίσθητα θέματα με 13,5% κι η ανισορροπία προσωπικής και εργασιακής ζωής κατά 4%.